Budyšin (WL/SN). Drje mjeńši dźěl ludźi je sej hižo raz sam kapsnu lampu paslił, z chorobnym stołom twarjenje přeprěčił abo samo hozdźik skowarił. Sobotu bě w Powołanskošulskim centrumje (BSZ) při Budyskich Schillerowych zelenišćach składnosć k tomu.
Spěchowanske towarstwo technologije a BSZ běštej k tomu šulerki a šulerjow wot 5. lětnika přeprosyłoj, so we wobłuku 2. akciskeho dnja „Rjemjesło & technika“ jónu sami wuspytać. Nimo toho měještej powołanska fachowa šula kaž tež serbska fachowa šula za socialne durje zajimowanym wopytowarjam šěroko wotewrjene. Dale předstaji so šulerski labor „DeltaX“ Helmholtzoweho centruma Drježdźany-Rossendorf a sobudźěłaćerjo Drježdźanskeje Techniskeje uniwersity wabjachu tohorunja za swoje poskitki. Dohromady bě sydom stacijow, hdźež móžachu so młodostni do wšelakich rjemjeslniskich a techniskich powołanjow kaž tež do socialnych wobłukow zanurić. Dokelž bě ličba wobdźělnikow za kóždu hodźinu so znowa započinacy poskitk „čiń-sobu“-stacijow wobmjezowana, běchu organizatorojo wo přizjewjenje prosyli.
szl_Latn szl_Latn